b'\n_START_ARTICLE_\nBreg, Novo mesto\n_START_PARAGRAPH_\nBreg je del starega mestnega jedra Novega mesta. Breg je s svojo izredno izpostavljeno lego na obrobju mestnega jedra gotovo ena najslikovitej\xc5\xa1ih znamenitosti mesta. To je strnjen niz stanovanjskih stavb, nastalih na mestu leta 1786 poru\xc5\xa1enega srednjeve\xc5\xa1kega mestnega obzidja. Stavbe so optimalno izkoristile sicer neugodne geomorfolo\xc5\xa1ke zna\xc4\x8dilnosti terena in se mu popolnoma prilagodile. Bile so naslonjene na ostanke obzidja, ki so \xc5\xa1e vedno ohranjeni in vidni v zidovih kletnih eta\xc5\xbe. Kletni zidovi pogosto slonijo na \xc5\xbeivoskalni osnovi vrh strmega pobo\xc4\x8dja nad reko Krko._NEWLINE_Na Bregu je \xc5\xbeivel predvsem revnej\xc5\xa1i sloj me\xc5\xa1\xc4\x8danov, ki se je ukvarjal s pridelavo in prodajo zelenjave, pranjem perila, s su\xc5\xa1enjem mesa in oddajanjem sob podnajemnikom. Bre\xc5\xa1ke gospodinje so do 2. svetovne vojne oddajale stanovanja dijakom novome\xc5\xa1ke gimnazije, zaradi tega se je med Novome\xc5\xa1\xc4\x8dani za njih uveljavilo ime \xc5\xa1tudentske mame. Prvotno izredno skromna arhitektura se je ve\xc4\x8dkrat spreminjala, kljub temu pa je ve\xc4\x8dina stavb ohranila tlorisno zasnovo in tipi\xc4\x8dno zunanjo podobo z delno vkopano kletjo, bivalnim pritli\xc4\x8dnjem z vhodom z ulice in zna\xc4\x8dilnimi lesenimi ganki na son\xc4\x8dni ju\xc5\xbeni fasadi visoko nad Krko. Z ulico vzporedne strehe so bile krite z lesenimi skodlami ali deskami vse za\xc4\x8detka 20. stoletja, ko jih je po\xc4\x8dasi nadomestila ope\xc4\x8dna kritina._NEWLINE_Specifi\xc4\x8dna podoba celotnega niza stavb, pogojena z danostjo naravnega okolja in iznajdljivim prilagajanjem terenu - prefinjeno so\xc5\xbeitje dominantne narave in skromne arhitekture, ki je kljub materialni rev\xc5\xa1\xc4\x8dini svojih graditeljev dosegla visok estetski nivo, predstavlja izrazito etnolo\xc5\xa1ko posebnost Novega mesta in je njegov razpoznavni znak. Obmo\xc4\x8dje novome\xc5\xa1kega brega je bilo z Odlokom o razglasitvi naravnih znamenitosti in nepremi\xc4\x8dnih kulturnih in zgodovinskih spomenikov v ob\xc4\x8dini Novo mesto leta 1992 razgla\xc5\xa1eno za kulturni spomenik lokalnega pomena.'